Vinteren er for en stund vendt tilbage til Nordjylland, og mens det meste af regionen fik hvid nedbør ved dagens begyndelse er det mandag eftermiddag Vendsyssel der kæmper med sneen. - Fra Dybvad og nord på er der glatte veje, og jo længere nord på man kommer, des mere sne er der, fortæller vagtchef ved Nordjyllands Politi Poul Badsberg. - Specielt oppe ved Skagen skulle der være en del sne. Det er ikke enorme mængder, men der er stor forskel på her i Aalborg og så oppe i Vendsyssel, fortæller vagtchefen videre. De store veje er i Hjørring og Frederikshavn Kommuner ved at blive saltet for at mindske glatføret, og Nordjyllands Politi kan heldigvis fortælle, at de ikke har modtaget meldinger om trafikuheld på grund af det glatte føre. - Heldigvis. Vi opfordrer selvfølgelig alle til at køre forsigtigt og efter forholdene, siger vagtchefen.

Referat:
Nordjyllands Politi advarer mod glatte veje i Vendsyssel. Der er risiko for snefygning, og saltspredere sikrer mandag eftermiddag fremkommeligheden.